钦定古今图书集成/历象汇编/庶征典/第168卷 > 《田家杂占》 > 隋
## 钦定古今图书集成/历象汇编/庶征典/第168卷 > 《田家杂占》 > 隋

### 文帝开皇 年鸡鸣不鼓翅

按《隋书文帝本纪》，不载。　按《五行志》：开皇中，有人上
书言：“频岁已来，鸡鸣不鼓翅，类腋下有物而妨之，翮
不得举。肘腋之臣，当为变矣。”书奏不省。京房《易飞候》
曰：“鸡鸣不鼓翅，国有大害。”其后大臣多被夷灭，诸王
废黜，太子幽废。

### 炀帝大业 年鸡常夜鸣

按《隋书炀帝本纪》，不载。　按《五行志》：“大业初，天下鸡
多夜鸣。京房《易飞候》曰：‘鸡夜鸣，急令’。”又云：“昏而鸣，百
姓有事。人定鸣，多战；夜半鸣，流血漫漫。及中年已后，
军国多务，用度不足，于是急令暴赋，责成守宰，百姓
不聊生矣，各起而为盗，战争不息，尸骸被野。”